Sentencoj.
14.
Saĝa virino konstruas sian domon; Sed malsaĝa detruas ĝin per siaj manoj. 
Kiu iras la ĝustan vojon, tiu timas la Eternulon; Sed kiu iras vojon malĝustan, tiu Lin malestimas. 
En la buŝo de malsaĝulo estas vergo por lia malhumileco; Sed la buŝo de saĝuloj ilin gardas. 
Se ne ekzistas bovoj, la grenejoj estas malplenaj; Sed multe da profito estas de la forto de bovoj. 
Verama atestanto ne mensogas; Sed atestanto falsama elspiras mensogojn. 
Mokanto serĉas saĝecon kaj ĝin ne trovas; Sed por saĝulo la sciado estas facila. 
Foriru de homo malsaĝa; Ĉar vi ne aŭdos parolon de saĝo. 
La saĝeco de saĝulo estas komprenado de sia vojo; Kaj la malsaĝeco de malsaĝuloj estas trompiĝado. 
Malsaĝuloj ŝercas pri siaj kulpoj; Sed inter virtuloj ekzistas reciproka favoro. 
Koro scias sian propran malĝojon; Kaj en ĝia ĝojo ne partoprenas fremdulo. 
Domo de malvirtuloj estos ekstermita; Sed dometo de virtuloj floros. 
Iufoje vojo ŝajnas ĝusta al homo, Kaj tamen ĝia fino kondukas al la morto. 
Ankaŭ dum ridado povas dolori la koro; Kaj la fino de ĝojo estas malĝojo. 
Laŭ siaj agoj manĝos homo malbonkora; Kaj homo bona satiĝos per siaj faroj. 
Naivulo kredas ĉiun vorton; Sed saĝulo estas atenta pri sia vojo. 
Saĝulo timas, kaj forkliniĝas de malbono; Sed malsaĝulo estas incitiĝema kaj memfidema. 
Malpacienculo faras malsaĝaĵojn; Kaj malbonintenculo estas malamata. 
Naivuloj akiras malsaĝecon; Sed saĝuloj estas kronataj de klereco. 
Malbonuloj humiliĝos antaŭ bonuloj; Kaj malvirtuloj estos antaŭ la pordego de virtulo. 
Malriĉulo estas malamata eĉ de sia proksimulo; Sed riĉulo havas multe da amikoj. 
Kiu malŝatas sian proksimulon, tiu estas pekulo; Sed kiu kompatas malriĉulojn, tiu estas feliĉa. 
Ĉu ne eraras malbonintenculoj? Sed favorkoreco kaj vero estas ĉe tiuj, kiuj havas bonajn intencojn. 
De ĉiu laboro estos profito; Sed de babilado venas nur senhaveco. 
Propra riĉeco estas krono por la saĝuloj; Sed la malsaĝeco de la malsaĝuloj restas malsaĝeco. 
Verparola atestanto savas animojn; Sed malverparola elspiras trompon. 
En la timo antaŭ la Eternulo estas forta fortikaĵo; Kaj Li estos rifuĝejo por Siaj infanoj. 
La timo antaŭ la Eternulo estas fonto de vivo, Por evitigi la retojn de la morto. 
Grandeco de popolo estas gloro por reĝo; Kaj manko de popolo pereigas la reganton. 
Pacienculo havas multe da saĝo; Sed malpacienculo elmontras malsaĝecon. 
Trankvila koro estas vivo por la korpo; Sed envio estas puso por la ostoj. 
Kiu premas malriĉulon, tiu ofendas lian Kreinton; Kaj kiu Lin honoras, tiu kompatas malriĉulon. 
Pro sia malboneco malvirtulo estos forpuŝita; Sed virtulo eĉ mortante havas esperon. 
En la koro de saĝulo ripozas saĝo; Kaj kio estas en malsaĝuloj, tio elmontriĝas. 
Virto altigas popolon; Sed peko pereigas gentojn. 
Favoron de la reĝo havas sklavo saĝa; Sed kontraŭ malbonkonduta li koleras. 
