1 Korintanoj.
16.
Nun rilate al la monkolekto pro la sanktuloj, kiel mi ordonis al la eklezioj de Galatujo, tiel ankaŭ vi faru. 
La unuan tagon de la semajno, ĉiu el vi provizu ĉe si laŭ tio, kion li prospere akiris, por ke ne estu kolektoj tiam, kiam mi venos. 
Kaj kiam mi alvenos, kiujn vi per leteroj aprobos, tiujn mi sendos, por alporti vian donacon al Jerusalem; 
kaj se konvenos, ke mi ankaŭ tien vojaĝu, ili vojaĝos kun mi. 
Sed mi venos al vi, kiam mi estos trapasinta Makedonujon; ĉar Makedonujon mi ja trapasos; 
sed ĉe vi eble mi restos, aŭ eĉ travintros, por ke vi antaŭen irigu min, kien mi veturos. 
Ĉar mi ne volas vidi vin nun dumvojaĝe; ĉar mi esperas resti kelkan tempon ĉe vi, se la Sinjoro permesos. 
Sed mi restos en Efeso ĝis Pentekosto; 
ĉar pordo granda kaj efika malfermiĝis al mi, kaj estas multaj kontraŭstarantoj. 
Se Timoteo venos, zorgu, ke li estu ĉe vi sentime; ĉar li faras la laboron de la Sinjoro, kiel mi ankaŭ; 
neniu do lin malestimu. Sed antaŭen irigu lin en paco, por ke li venu al mi; ĉar mi atendas lin kun la fratoj. 
Sed rilate al la frato Apolos, mi multe petegis lin veni al vi kun la fratoj; sed tute mankis volo veni nun; sed li venos, kiam li havos oportunan tempon. 
Viglu, staru firme en la fido, viriĝu, fortiĝu. 
Ĉio via estu farata en amo. 
Mi petegas vin, fratoj (vi konas la domon de Stefanas, ke ĝi estas la unuaaĵo de la Aĥaja lando, kaj ke ili sin dediĉis al la servo de la sanktuloj), 
ke vi ankaŭ submetiĝu al tiaj, kaj al ĉiu kunhelpanto kaj kunlaboranto. 
Kaj mi ĝojas pro la alveno de Stefanas kaj Fortunato kaj Aĥaiko, tial, ke vian mankaĵon ili plenigis. 
Ĉar ili refreŝigis mian spiriton kaj vian; rekonu do tiajn. 
La eklezioj de Azio vin salutas. Akvila kaj Priskila vin salutas multe en la Sinjoro, kune kun la eklezio en ilia domo. 
Ĉiuj fratoj vin salutas. Salutu unu la alian per sankta kiso. 
La saluto de mi, Paŭlo, per mia propra mano. 
Se iu ne amas la Sinjoron Jesuo Kristo, li estu anatemita. Maran-ata. 
La graco de la Sinjoro Jesuo Kristo estu kun vi. 
Mia amo estu kun vi ĉiuj en Kristo Jesuo. Amen. 
