Psalmaro.
138.
De David. Mi gloras Vin el mia tuta koro; Antaŭ la dioj mi Vin prikantas. 
Mi kliniĝas antaŭ Via sankta templo, Kaj mi gloras Vian nomon por Via boneco kaj vereco; Ĉar Vi grandigis pli ol ĉio Vian nomon per Via vorto. 
En la tago, kiam mi vokis, Vi aŭskultis min, Vi donis forton al mia animo. 
Gloros Vin, ho Eternulo, ĉiuj reĝoj de la tero, Ĉar ili aŭdis la vortojn de Via buŝo. 
Kaj ili prikantos la vojojn de la Eternulo; Ĉar granda estas la gloro de la Eternulo. 
Ĉar kvankam la Eternulo estas alte, tamen Li rigardas humilulon, Kaj fierulon Li rimarkas de malproksime. 
Kvankam mi iras meze de suferoj, tamen Vi konservas mian vivon; Kontraŭ la kolero de miaj malamikoj Vi etendas Vian brakon, Kaj Via dekstra mano min helpas. 
La Eternulo plenumos por mi. Ho Eternulo, Via boneco estas eterna; La kreitaĵojn de Viaj manoj ne forlasu. 
